CELEX: 32016D2272
Language: ro
Date: 2016-12-15 00:00:00
Title: Decizia de punere în aplicare (UE) 2016/2272 a Comisiei din 15 decembrie 2016 privind echivalența piețelor financiare din Australia în conformitate cu Regulamentul (UE) nr. 648/2012 al Parlamentului European și al Consiliului (Text cu relevanță pentru SEE )

16.12.2016   
            
            
               RO
            
            
               Jurnalul Oficial al Uniunii Europene
            
            
               L 342/48
            
         DECIZIA DE PUNERE ÎN APLICARE (UE) 2016/2272 A COMISIEI
   din 15 decembrie 2016
   privind echivalența piețelor financiare din Australia în conformitate cu Regulamentul (UE) nr. 648/2012 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 2a alineatul (2),
   întrucât:
   
               (1)
            
            
               Regulamentul (UE) nr. 648/2012 prevede cerințe privind compensarea și cerințe bilaterale privind managementul riscului pentru contractele derivate extrabursiere, precum și cerințe de raportare pentru astfel de contracte. La articolul 2 punctul 7 din Regulamentul (UE) nr. 648/2012 sunt definite instrumentele financiare derivate extrabursiere drept contracte derivate a căror executare nu are loc pe o piață reglementată în sensul definiției de la articolul 4 alineatul (1) punctul 14 din Directiva 2004/39/CE a Parlamentului European și a Consiliului (2) sau pe o piață dintr-o țară terță considerată a fi echivalentă cu o piață reglementată conform articolului 2a din Regulamentul (UE) nr. 648/2012. Prin urmare, orice contract derivat a cărui executare are loc pe o piață a unei țări terțe care nu este considerată echivalentă cu piețele reglementate este clasificat drept extrabursier în sensul Regulamentului (UE) nr. 648/2012.
            
         
               (2)
            
            
               În conformitate cu articolul 2a din Regulamentul (UE) nr. 648/2012, o piață dintr-o țară terță este considerată echivalentă cu o piață reglementată atunci când respectă cerințe obligatorii din punct de vedere juridic echivalente cu cerințele prevăzute în titlul III din Directiva 2004/39/CE și face în permanență obiectul unei supravegheri și al unei asigurări efective a respectării normelor în țara terță respectivă.
            
         
               (3)
            
            
               Pentru ca o piață dintr-o țară terță să fie considerată echivalentă cu o piață reglementată în sensul Directivei 2004/39/CE, rezultatul aplicării cerințelor obligatorii din punct de vedere juridic și a mecanismelor de supraveghere și de asigurare a respectării normelor ar trebui să fie echivalent, în substanță, cu cerințele Uniunii în ceea ce privește obiectivele de reglementare pe care le îndeplinesc. Prin urmare, scopul acestei evaluări a echivalenței este de a verifica dacă cerințele obligatorii din punct de vedere juridic care se aplică piețelor financiare din Australia sunt echivalente cu cerințele prevăzute în titlul III din Directiva 2004/39/CE și dacă piețele respective fac în permanență obiectul unei supravegheri și al unei asigurări efective a respectării normelor. Piețele care sunt autorizate ca piețe financiare în Australia la data adoptării prezentei decizii ar trebui, prin urmare, identificate ca piețe considerate echivalente cu o piață reglementată în sensul Directivei 2004/39/CE.
            
         
               (4)
            
            
               Legea privind societățile din 2001 (Corporations Act 2001, denumită în continuare „Legea privind societățile”) constituie legislația primară în care sunt stabilite regimurile obligatorii din punct de vedere juridic pentru piețele financiare, și anume regimul australian privind autorizarea pentru piețe (Australian market licencing – AML) și regimul instituit prin normele privind integritatea pieței (Market Integrity Rules – MIR). Pentru a exploata o piață financiară în Australia este nevoie de autorizație (licence). Legea privind societățile stabilește un regim de reglementare care permite Comisiei australiene pentru valori mobiliare și investiții (Australian Securities and Investments Commission – ASIC) să adopte norme de integritate a pieței care se aplică operatorilor de piață, participanților la piață, altor entități prevăzute și produselor financiare tranzacționate pe piețele financiare. O serie de cerințe suplimentare sunt precizate în instrumentele secundare sau delegate adoptate în temeiul Legii privind societățile, printre acestea numărându-se Regulamentele din 2001 privind societățile (Corporations Regulations 2001, denumite în continuare „Regulamentele privind societățile”). În cele din urmă, ASIC emite ghiduri de reglementare, în care se explică modul în care deținătorii de autorizație se pot conforma atât dispozițiilor relevante din Legea privind societățile, inclusiv obligațiilor pe care le au deținătorii de autorizații AML de a menține mecanisme adecvate pentru a activa în piață și de a asigura o funcționare echitabilă, ordonată și transparentă a pieței, cât și altor cerințe care se numără printre criteriile care trebuie evaluate. În cazul nerespectării ghidurilor de reglementare, ASIC poate impune măsuri obligatorii.
            
         
               (5)
            
            
               Cerințele obligatorii din punct de vedere juridic prevăzute în legislație, în normele de integritate a pieței și în ghidurile de reglementare pentru piețele financiare autorizate în Australia produc rezultate echivalente celor produse de cerințele prevăzute în titlul III din Directiva 2004/39/CE, în următoarele domenii: procesul de autorizare, cerințele în materie de definiții, accesul la bursa recunoscută, cerințele organizatorice, cerințele referitoare la personalul din conducerea executivă, admiterea instrumentelor financiare la tranzacționare, suspendarea și retragerea instrumentelor financiare de la tranzacționare, monitorizarea conformității cu normele aplicabile pieței financiare și accesul la mecanisme de compensare și de decontare.
            
         
               (6)
            
            
               În temeiul Directivei 2004/39/CE, cerințele privind transparența pretranzacționare și posttranzacționare se aplică numai acțiunilor admise la tranzacționare pe piețe reglementate. În ciuda faptului că acțiunile pot fi admise la tranzacționare pe piețele financiare din Australia, Comisia consideră că evaluarea cerințelor menționate nu este relevantă în scopul prezentei decizii având în vedere faptul că obiectivul acesteia este de a verifica echivalența cerințelor obligatorii din punct de vedere juridic aplicabile piețelor din țări terțe în ceea ce privește contractele cu instrumente derivate care sunt executate pe piețele respective.
            
         
               (7)
            
            
               Prin urmare, ar trebui să se concluzioneze că cerințele obligatorii din punct de vedere juridic aplicabile piețelor financiare din Australia produc rezultate echivalente, în substanță, cu cele produse de cerințele prevăzute în titlul III din Directiva 2004/39/CE.
            
         
               (8)
            
            
               ASIC este o autoritate publică instituită în temeiul Legii din 2001 privind Comisia australiană pentru valori mobiliare și investiții (denumită în continuare „Legea privind ASIC”) și are drept responsabilitate aplicarea și asigurarea respectării legislației privind piețele financiare din Australia. Printre competențele de reglementare și de asigurare a respectării legislației de care dispune ASIC se numără investigarea încălcărilor suspectate ale legislației, emiterea de notificări privind încălcarea legislației, solicitarea aplicării de sancțiuni civile de către instanțele judecătorești și inițierea urmăririi penale. În plus, ASIC are competența de a efectua controale în piețele financiare fără notificare prealabilă, inclusiv competența de a verifica registrele, evidențele și documentele. În plus, în cazul în care ministrul pentru servicii financiare consideră că un operator de piață financiară nu își respectă obligațiile care îi revin în calitate de deținător de autorizație de piață financiară, acesta poate adresa operatorului respectiv instrucțiuni scrise care să-i impună să ia măsurile specificate astfel încât să se asigure că își respectă obligațiile menționate (s. 794A din Legea privind societățile). În cazul în care piața financiară nu se conformează acestor instrucțiuni, ASIC poate solicita instanței emiterea unui ordin prin care să se impună respectarea acestora (s. 794A din Legea privind societățile). ASIC are, de asemenea, competența de a da instrucțiuni unei entități (inclusiv operatorilor de piață și participanților la piețele autorizate), atunci când consideră că acest lucru este necesar sau în interesul public, în scopul de a proteja persoanele implicate în tranzacționarea unui produs financiar sau a unor categorii de produse financiare (s. 798J din Legea privind societățile). În plus, ASIC poate solicita emiterea de ordine și poate sesiza autoritățile judiciare pentru a asigura punerea în aplicare a măsurilor dispuse prin reglementare și în urma verificărilor. ASIC poate solicita unei instanțe emiterea unui ordin prin care să se impună respectarea măsurilor luate de ASIC pe baza competențelor de reglementare și de verificare (s. 70 din Legea privind ASIC). În plus, în cazul în care o entitate nu respectă o instrucțiune emisă în temeiul Legii privind societățile, ASIC poate sesiza autoritățile judiciare pentru a obține emiterea unui ordin prin care să se impună respectarea instrucțiunii respective. În cele din urmă, ASIC a încheiat protocoale de cooperare și de schimb de informații cu fiecare operator de piață relevant pentru a facilita supravegherea pieței și a participanților în temeiul normelor de integritate a pieței.
            
         
               (9)
            
            
               Prin urmare, se poate concluziona că piețele financiare fac în permanență obiectul unei supravegheri și al unei asigurări efective a respectării normelor în Australia.
            
         
               (10)
            
            
               Ar trebui să se considere, așadar, că sunt îndeplinite condițiile prevăzute la articolul 2a din Regulamentul (UE) nr. 648/2012 în ceea ce privește piețele financiare autorizate în Australia.
            
         
               (11)
            
            
               Prezenta decizie se bazează pe cerințele obligatorii din punct de vedere juridic referitoare la piețele financiare din Australia la momentul adoptării prezentei decizii. Comisia ar trebui să continue să monitorizeze cu regularitate evoluția mecanismelor juridice și de supraveghere aplicabile piețelor financiare și îndeplinirea condițiilor pe baza cărora a fost luată prezenta decizie. În special, Comisia ar trebui să revizuiască prezenta decizie ținând seama de aplicarea Regulamentului (UE) nr. 600/2014 al Parlamentului European și al Consiliului (3) și a Directivei 2014/65/UE a Parlamentului European și a Consiliului (4).
            
         
               (12)
            
            
               Reexaminarea cu regularitate a mecanismelor juridice și de supraveghere aplicabile piețelor financiare din Australia nu aduce atingere posibilității Comisiei de a efectua o reexaminare specifică în orice moment, atunci când evoluțiile relevante impun reevaluarea de către Comisie a echivalenței acordate prin prezenta decizie. O astfel de reevaluare ar putea conduce la abrogarea prezentei decizii.
            
         
               (13)
            
            
               Măsurile prevăzute în prezenta decizie sunt conforme cu avizul Comitetului european pentru valori mobiliare,
            
         ADOPTĂ PREZENTA DECIZIE:
   Articolul 1
   În sensul articolului 2 punctul 7 din Regulamentul (UE) nr. 648/2012, piețele financiare autorizate în Australia și prevăzute în anexă sunt considerate echivalente cu piețele reglementate, astfel cum sunt definite la articolul 4 alineatul (1) punctul 14 din Directiva 2004/39/CE.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 15 decembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 201, 27.7.2012, p. 1.
   
      (2)  Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului (JO L 145, 30.4.2004, p. 1).
   
      (3)  Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (JO L 173, 12.6.2014, p. 84).
   
      (4)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
   
      ANEXĂ
      Piețele financiare din Australia menționate la articolul 1:
      
                  (a)
               
               
                  ASX
               
            
                  (b)
               
               
                  ASX24
               
            
                  (c)
               
               
                  Chi-X